DA Den Europæiske Unions Tidende L 312/1

RÅDETS FORORDNING (EF) Nr. 1667/2006

af 7. november 2006

om glucose og lactose

(kodificeret udgave)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen,

under henvisning til udtalelse fra Europa-Parlamentet (1),

under henvisning til udtalelse fra Det Europæiske Økonomiske og Sociale Udvalg (2),

ud fra følgende betragtninger:

(1) Rådets forordning (EØF) nr. 2730/75 af 29. oktober 1975 om glucose og lactose (3) er blevet ændret væsentligt ved flere lejligheder (4). Forordningen bør af klarheds- og rationaliseringshensyn kodificeres.

(2) For at undgå tekniske vanskeligheder, for så vidt angår toldbehandling, blev det i forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (5) fastsat, at dels glucose, glucosesirup, lactose og lactosesirup, dels kemisk ren glucose og lactose skal grupperes under samme position.

(3) Glucose, der henhører under underposition 1702 30 91, 1702 30 99 og 1702 40 90 i den kombinerede nomenklatur, og lactose, der henhører under underposition 1702 19 00 i den kombinerede nomenklatur, er anført i bilag I til traktaten og er af den grund underkastet ordningen for handel med tredjelande, som er fastsat i forbindelse med de fælles markedsordninger, hvortil de knytter sig, mens kemisk ren glucose og lactose, som ikke er anført i bilag I til traktaten, er underkastet en toldordning, hvis økonomiske incidens kan være mærkbart anderledes.

(4) Denne situation afføder vanskeligheder, der er så meget større, som de pågældende produkter hidrører fra de samme basisprodukter, uanset deres renhedsgrad. Kriteriet for toldmæssig klassificering mellem de kemisk rene produkter og de øvrige er en renhedsgrad på 99 %. I øvrigt kan produkter med en lidt højere eller lidt lavere renhedsgrad have samme økonomiske anvendelse. Anvendelsen af de forskellige ordninger medfører derfor konkurrencefordrejninger, der er særligt mærkbare på grund af muligheden for substitution.

(5) Den eneste løsning på disse vanskeligheder består i at bringe disse produkter ind under den samme økonomiske ordning uanset deres renhedsgrad eller, i det omfang dette skønnes tilstrækkeligt, at harmonisere de ordninger, der er indført for de to produktgrupper.

(6) I traktaten findes der ikke særlige bestemmelser, som giver fornøden hjemmel hertil. Derfor bør der træffes de nødvendige foranstaltninger på grundlag af artikel 308 i traktaten. I øvrigt består de mest passende foranstaltninger i dels at udstrække den ordning, der er indført for anden glucose ved Rådets forordning (EF) nr. 1784/2003 af 29. september 2003 om den fælles markedsordning for korn (6), til også at omfatte kemisk ren glucose, dels at udstrække den ordning, der er indført for anden lactose ved Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (7) —

UDSTEDT FØLGENDE FORORDNING:

Artikel 1

Den ved forordning (EF) nr. 1784/2003 og ved gennemførelsesbestemmelserne til denne forordning fastsatte ordning for glucose og glucosesirup, henhørende under underposition 1702 30 91, 1702 30 99 og 1702 40 90 i den kombinerede nomenklatur, udvides til at omfatte glucose og glucosesirup henhørende under underposition 1702 30 51 og 1702 30 59 i den kombinerede nomenklatur.

Artikel 2

Den ved forordning (EF) nr. 1255/1999 og ved gennemførelsesbestemmelserne til denne forordning fastsatte ordning for lactose og lactosesirup, henhørende under underposition 1702 19 00 i den kombinerede nomenklatur, udvides til at omfatte lactose og lactosesirup henhørende under underposition 1702 11 00 i den kombinerede nomenklatur.

Artikel 3

Ændres ordningen for glucose og glucosesirup eller for lactose og lactosesirup, henhørende under underposition 1702 30 91, 1702 30 99, 1702 40 90 samt 1702 19 00 i den kombinerede nomenklatur, i medfør af traktatens artikel 37 eller efter de til den nævnte artikels anvendelse fastlagte fremgangsmåder, udvides disse ændringer til også at omfatte henholdsvis glucose eller glucosesirup eller lactose eller lactosesirup, henhørende under henholdsvis underposition 1702 30 51, 1702 30 59 samt 1702 11 00 i den kombinerede nomenklatur, medmindre der efter de samme fremgangsmåder er truffet andre foranstaltninger med henblik på en harmonisering af den for disse produkter gældende ordning med den ordning, som er gældende for de førstnævnte produkter.

Artikel 4

Forordning (EØF) nr. 2730/75 ophæves.

Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag II.

Artikel 5

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. november 2006. På Rådets vegne E. HEINÄLUOMA Formand

(1) Europa-Parlamentets udtalelse af 12.10.2006 (endnu ikke offentliggjort i EUT).

(2) Udtalelse af 13.9.2006 (endnu ikke offentliggjort i EUT).

(3) EFT L 281 af 1.11.1975, s. 20. Senest ændret ved Kommissionens forordning (EF) nr. 2931/95 (EFT L 307 af 20.12.1995, s. 10).

(4) Se bilag I.

(5) EFT L 256 af 7.9.1987, s. 1. Senest ændret ved Kommissionens forordning (EF) nr. 996/2006 (EUT L 179 af 1.7.2006, s. 26).

(6) EUT L 270 af 21.10.2003, s. 78. Ændret ved Kommissionens forordning (EF) nr. 1154/2005 (EUT L 187 af 19.7.2005, s. 11).

(7) EFT L 160 af 26.6.1999, s. 48. Senest ændret ved forordning (EF) nr. 1913/2005 (EUT L 307 af 25.11.2005, s. 2).